钦定古今图书集成/明伦汇编/宫闱典/第030卷 > 季历妃太任
## 钦定古今图书集成/明伦汇编/宫闱典/第030卷 > 季历妃太任

按《诗经大雅大明》二章：“挚仲氏任，自彼殷商，来嫁于
周，曰嫔于京。乃及王季，维德之行。”

〈传〉挚国，任姓之中女也。嫔妇，京大也。王季，太王之子，文王之父也。〈笺〉挚国中女曰大任，从殷商之畿内，嫁为妇于周之京，配王季而与之共行仁义之德，同志意也。〈疏〉毛以为，既言文王明德为天所与，故本其所由，言有挚国之中女，其氏姓曰任，从彼殷商之畿内，来嫁于周邦，既配王季为妻，曰“能尽妇道于大国。”乃与王季维于仁义之德共之而行，所以同志意。

《思齐首章》，“思齐大任”，文王之母。思媚周姜，京室之妇。

〈传〉“齐、庄”，媚爱也。周姜，大姜也。“京室”，王室也。〈笺〉京，周地名也。“常思庄敬”者，大任也。乃为文王之母，又常思爱大姜之配，大王之礼，故能为京室之妇，言其德行纯备，故生圣子也。大姜言周，《大任》言京，见其谦恭自卑小也。

按《史记·周本纪》：古公之妃太姜，生少子季历。季历娶
太任，皆贤妇人，生昌，有圣瑞。古公曰：“我后世当有兴
者，其在昌乎？”

按《通鉴前编》：“太任，文王之母，挚任氏之仲女也。王季
娶以为妃。太任之性，端一诚庄，惟德之行。及其娠文
王，目不视恶色，耳不听淫声，口不出傲言。生文王而
明圣，太任教之，以一而识百，卒为周宗。君子谓太任
为能胎教。”

按《汝宁府志》：“商太任，平舆人。考《唐世系表》及《路史》诸
书，汤左相仲虺七世孙曰成，徙国于挚。挚，平也。再世
而生太任，为季历元妃，实生文王。”